**Vall d’ Hebron Kórház - Spanyolország / Barcelona**

**2024. október 10-13.**

2024. októberében ismét tanulmányúton vettünk rész. Most spanyol vidéken jártunk, mégpedig Észak-Spanyolországban, Katalónia fővárosában, Barcelonában.

A 2024. október 11-én látogatást tettünk a Vall d' Hebron Egyetemi Kórházban, amely Katalónia vezető közegészségügyi szolgáltató intézménye. Az 1955-ben alapított állami- és egyetemi társulású kórházban nagyon nagy szeretettel vártak és fogadtak bennünket.

A kórházkomplexum három különálló területre oszlik: általános kórházra, szülészeti kórházra, valamint ortopédiai- és rehabilitációs kórházra, de van egy különálló kutatóközpontja is. A kórházban 1146 ágy (182 a kritikus betegek számára fenntartott), 45 műtő, 381 járó beteg rendelő és 3 sürgősségi osztály található.

A kórház általános bemutatását követően részletesen megismertették velünk a szülészeti osztály működését, melyet később bejárás is követett. A szülészeten 42 szülésznő, 27 ápoló, 32 ápolási asszisztens és 8 szülésznő oktató dolgozik. A 4 éves ápolói végzettséget követően komplex vizsgát kell tenni a hallgatóknak a klinikai orvostudományi részekből, majd ezt követően 2 év szakmában eltöltött idő után válik valakiből szülésznő. Évente kb. 2500 szülés történik az osztályon, napi 6-7. Egy műszakban 5-6 szülésznő dolgozik, továbbá 2 szülésznő az ambulancián. Közülük 1 fő CTG és a másik s sürgősségi ambulancián teljesít szolgálatot. Az apák itt is örömmel vesznek rész a vajúdás- és szülés folyamatában, sőt még császármetszés esetén is benn lehetnek a műtőben. Évek óta az anya „emeli ki” császármetszés esetén a magzatot a hasból, az anyák legnagyobb megelégedettségére. Ez a mozzanat nem növeli a fertőzés kockázatát.

Csoportunk számára igen fontosak más európai országok egészségügyi rendszerének, főként a szülészeti ágazatának megismerése, különösen a mostani időszakban, amikor a szülésznőképzés Magyarországon is MSc képzésbe vezetődik át. Sok tapasztalatot vehetünk át a megfelelőbb átszervezéshez.

*Ezúton köszönjük a Magyarország Barcelonai Főkonzulátusnak a segítségét, akik nélkül a kórházlátogatás nem jöhetett volna létre, valamint a „Az Életminőségért Alapítvány” vezetőségének a sok-sok segítségét a tanulmányút megszervezésében.*

*Semmelweis Egyetemi Csoport*